Pema e Krishtlindjeve nxit debatin e përvitshëm për emërtimin e saj
Guvernatori i Rhode Island ka vendosur ta quajë bredhin e Krishtlindjeve me emrin pema e Festave
Ka nisur sezoni i festave këtu në Shtetet e Bashkuara dhe së bashku me të vjen edhe argumenti i përvitshëm; a duhet që qeveritë vendore, shtetërore e federale të vendosin pemët e Krishtlindjes në vendet publike, çka tërheq vëmendjen për një feste fetare në një vend që nuk ka fe zyrtare...? Pema është një nga simbolet më të njohura të stinës. Por në shtetin amerikan të Rhode Island këtë vit, guvernatori Lincoln Chafee tha se bredhi tradicional do të ketë një ndryshim emri; nga pema e Krishtlindjeve në pemën e festave. Ky vendim ka zemëruar disa amerikanë, dhe zyra e guvernatorit ka marrë mijëra thirrje ku denoncohet ky ndryshim. Një ligjvënës i këtij shteti madje vendosi një pemë Krishtlindjesh në dhomën e Përfaqësuesve në të njëjtën ditë kur guvernatori ndezi dritat e pemës së festës. Afërsisht 80% amerikanë e identifikojnë vehten si të krishterë dhe i festojnë Krishtlindjet për të shënuar lindjen e Jezusit. Erika Seamon jep mësim për besimin fetar në jetën e publikut amerikan në Universitetin “Georgetown”. Ajo thotë se pema e Krishtlindjeve hedh dritë mbi debatin për ndarjen e kishës nga shteti, një koncept themeltar i ligjit amerikan. Krishtlindjet janë festë zyrtare në Shtetet e Bashkuara. Gjykatat kanë vendosur që pema e Krishtlindjeve të përfaqësojë stinën e festave pa nënkuptim fetar. Dhe kjo e bën të natyrshme që të vendoset një pemë e madhe e zbukuruar në ndërtesën e Kongresit apo në territore të tjera qeveritare anembanë vendit. Por jo çdokush e sheh pemën e Krishtlindjeve si një pemë laike. Ajo thotë se ndryshimi i emërtimit mudn të jetë mënyra e guvernatorit për të shmangur diktimin e kuptueshmërisë së këtij simboli tek njerëzit. Për aq kohë sa pemët e Krishtlindjeve do të vendosen në vende publike, prania e tyre do të nënkuptojë përherë sezonin e festave.